## Pravilnik o upućivanju policijskih službenika na rad u inozemstvo

### NN 179/2004 (17.12.2004.), Pravilnik o upućivanju policijskih službenika na rad u inozemstvo

# MINISTARSTVO UNUTARNJIH POSLOVA

3100

Na temelju
članka 129. stavka 2. podstavka 21. Zakona o policiji (»Narodne novine«, broj
129/00.) i članka 16. Zakona o sudjelovanju pripadnika oružanih snaga Republike
Hrvatske, policije, civilne zaštite te državnih službenika i namještenika u
mirovnim operacijama i drugim aktivnostima u inozemstvu (»Na­rod­ne novine«,
broj 33/02.), ministar unutarnjih poslova donosi

## PRAVILNIK

### o upuĆivanju policijskih sluŽbenika na rad u inozemstvo

I. OPĆE
ODREDBE

Članak
1.

Ovim
Pravilnikom propisuju se uvjeti i način izbora, ospo­sob­ljavanja, priprema i
upućivanja policijskih službenika na rad u inozemstvo, njihova prava i obveze,
nadzor nad njihovim radom, izvješćivanje te uloga voditelja grupe policijskih
službenika u pojedinoj mirovnoj operaciji ili drugoj aktivnosti u inozemstvu (u
daljnjem tekstu: kontingent).

Članak 2.

Policijski službenici upućuju se na rad u inozemstvo
radi sudjelovanja u mirovnim operacijama i drugim aktivnostima Organizacije
ujedinjenih naroda, Organizacije za europsku sigurnost i suradnju, Europske
unije i drugih međunarodnih organizacija ili onim koje se temelje na obvezama
koje proizlaze iz među­narod­nog ugovora (u daljnjem tekstu: misija).

Odluku o upućivanju policijskih službenika u
inozemstvo radi sudjelovanja u misiji donosi ministar unutarnjih poslova (u
daljnjem tekstu: ministar), po prethodno donesenoj odluci Vlade Republike
Hrvatske.

Članak 3.

Na rad u inozemstvo mogu se uputiti oni policijski
službenici koji ispunjavaju tražene uvjete te su osposobljeni i prethodno
pripremljeni za sudjelovanje u misiji.

U misiji su dužni sudjelovati policijski službenici
koji su se na to posebno obvezali ugovorom.

Članak 4.

Način i
opseg sudjelovanja policijskog službenika u misiji ovisi o okviru mandata i
pravilima pojedine misije.

Policijski
službenici upućeni u inozemstvo radi sudjelovanja u misiji dužni su poštivati
unutarnji pravni poredak države u kojoj djeluju te ugovore, propise i pravila
koja je za provođenje pojedine misije potpisala i donijela međunarodna
organizacija ili nadležno tijelo.

Policijski
službenici dužni su djelovati po načelu nepristranosti, poštivati kodeks
policijske etike i čuvati ugled hrvatske policije.

II. IZBORNI POSTUPAK

Uvjeti

Članak
5.

Za rad
u inozemstvu kandidat mora ispunjavati sljedeće opće uvjete:

–
najmanje 5 godina neprekidnog rada na radnom mjestu policijskog službenika,

–
odgovarajuće znanje i radno iskustvo za obavljanje poslova za koje se
kandidira,

–
znanje stranog jezika zahtijevane razine,

– dobru
kondicijsku spremnost,

–
potrebnu duševnu i tjelesnu sposobnost,

–
prethodne tri godine ocijenjen najmanje ocjenom dobar (3),

– da
nije bio disciplinski kažnjavan za težu povredu radne discipline i da se protiv
njega ne vodi disciplinski postupak za težu povredu radne discipline,

– da se
protiv njega ne vodi kazneni postupak,

–
posjedovanje vozačke dozvole za upravljanje vozilom odgovarajuće kategorije,

Pored uvjeta iz stavka 1.
ovoga članka, za rad u inozemstvu kandidat mora ispunjavati i druge uvjete u
skladu sa zahtjevima misije.

Natječaj

Članak
6.

Radi
odabira kandidata za rad u inozemstvu Odjel kadrov­skih poslova Ministarstva
unutarnjih poslova (u daljnjem tekstu: Ministarstvo), na temelju odluke
ministra, raspisuje interni natječaj.

Natječaj
iz stavka 1. ovoga članka mora sadržavati:

– naziv
misije u koju se upućuje,

– naziv
i opis poslova koji će se obavljati u misiji,

–
uvjete koje kandidat mora ispunjavati,

–
podatke o dokazima koje kandidat mora priložiti prijavi,

– rok i
adresu za podnošenje prijave i rok u kojem će se dostaviti obavijest o izboru.

Kandidat
mora prijavu na natječaj iz stavka 1. ovoga članka podnijeti pisanim putem u
natječajnom roku te joj mora priložiti tražene dokaze o ispunjavanju uvjeta iz
natječaja te detaljni životopis na engleskom ili drugom zahtijevanom stranom
jeziku.

Podnošenje
prijava

Članak
7.

Pravodobne
prijave, dopunjene podacima iz kadrovske evidencije, Odjel kadrovskih poslova
Ministarstva dostavlja Izbornom povjerenstvu u roku od 7 dana od posljednjeg
dana roka za podnošenje prijave.

Izborno
povjerenstvo

Članak
8.

Izborno
povjerenstvo imenuje ministar na prijedlog ravnatelja policije.

Izborno povjerenstvo sastoji se od predstavnika
Ravnateljstva policije, Uprave pravnih i kadrovskih poslova i ustrojstvene
jedinice Ministarstva nadležne za europske integracije i mirovne operacije.

Najmanje jedan član Izbornog povjerenstva mora biti
psiholog, a jedan policijski službenik s osobnim iskustvom u obav­ljanju službe
u inozemstvu.

Razmatranje prijava

Članak 9.

Izborno povjerenstvo pregledava prijave, izlučuje
nepotpune prijave i prijave kandidata koji ne ispunjavaju uvjete iz natječaja
te obavlja izbor kandidata.

O razlozima izlučivanja prijava Izborno povjerenstvo
oba­vješ­tava kandidate pisanim putem.

Provjere

Članak 10.

Kandidate za koje Izborno povjerenstvo utvrdi da
ispunjavaju uvjete iz natječaja Odjel kadrovskih poslova Ministarstva upućuje
na provjeru znanja stranog jezika i kondicijske spremnosti.

Provjera znanja stranog jezika obuhvaća:

– pisani test stranog jezika,

– intervju na stranom jeziku.

Provjera iz stavka 1. ovoga članka obavlja se pred
osobom odgovarajuće struke ili u nadležnoj ustanovi.

Razgovor

Članak 11.

S kandidatima koji su na provjeri iz članka 10.
stavka 1. ovoga Pravilnika pokazali zadovoljavajući rezultat, Izborno
povjerenstvo obavlja razgovor u cilju utvrđivanja njihove primjerenosti i
sposobnosti za rad u inozemstvu.

Sastavljanje liste

Članak 12.

Po obavljenom razgovoru iz članka 11. ovoga
Pravilnika, Izborno povjerenstvo sastavlja listu kandidata, s obzirom na
rezultate provedenih provjera.

Liječnički pregled

Članak 13.

Prije upućivanja na rad u inozemstvo Odjel kadrovskih
poslova upućuje kandidata na liječnički pregled radi utvrđivanja potrebne duševne
i tjelesne sposobnosti.

Pregled iz stavka 1. ovoga članka
obavlja Dom zdravlja Ministarstva.

Kandidatima za koje se utvrdi
da imaju potrebnu duševnu i tjelesnu sposobnost Dom zdravlja Ministarstva
izdaje potvrdu s rokom važenja 6 mjeseci.

Ukoliko
se kandidat ne uputi na rad u inozemstvo u roku od 6 mjeseci od dana izdavanja
potvrde, liječnički pregled potrebno je ponoviti.

Preventivna
cijepljenja

Članak
14.

Prije
upućivanja na rad u inozemstvo kandidati su dužni obaviti preventivna
cijepljenja u skladu s preporukama organizatora rada u inozemstvu i epidemiološkom
situacijom u državi (regiji) u koju su upućeni.

Osposobljavanje

Članak
15.

Kandidati
su dužni prisustvovati svim oblicima osposobljavanja i drugim aktivnostima
potrebnim za rad u inozemstvu.

Osposobljavanje
i druge aktivnosti provode se u Republici Hrvatskoj i/ili u inozemstvu i ovise
o konkretnim potrebama za dodatnim ili specijalističkim znanjima za rad u
inozemstvu.

Primjerenost

Članak
16.

Tijekom
cijelog izbornog postupka provjerava se primjerenost kandidata za rad u
inozemstvo, a posebno:

–
sposobnost prilagođavanja kompleksnim i otežanim situacijama koje mogu nastati
za vrijeme rada u inozemstvu,

–
sposobnost uspostavljanja kontakata, vođenja pregovora, odgovarajućeg prosuđivanja,
primjerenoga usmenoga i pismenog izražavanja,

– sposobnost djelovanja u grupi,

– samodisciplina i stresna stabilnost,

– snalažljivost i sposobnost improviziranja u
nesvakidašnjim situacijama,

– sposobnost prilagođavanja posebnim uvjetima strane
kulturne okoline,

–
ovladavanje pravilima lijepog ponašanja te uređenost vanjskog izgleda,

– korištenje
slobodnog vremena.

Mišljenje
o primjerenosti daje Izborno povjerenstvo.

Izbor

Članak
17.

Odluku
o izboru kandidata donosi ministar na prijedlog Izbornog povjerenstva.

O izvršenom
izboru kandidati se obavještavaju pisanim putem.

III.
ZAVRŠNE PRIPREME

Plan
aktivnosti

Članak
18.

U svrhu
uspješne pripreme i pravodobnog upućivanja policijskog službenika na rad u
inozemstvo ustrojstvena jedinica Ministarstva nadležna za europske integracije
i mirovne operacije izrađuje plan aktivnosti.

Plan
aktivnosti iz stavka 1. ovoga članka sadrži:

–
provedbu akreditacijskog postupka,

–
sklapanje ugovora o radu u inozemstvu,

–
zaključivanje police osiguranja u slučaju nezgode,

–
osiguravanje zdravstvene zaštite,

–
osiguravanje putne isprave i drugih dokumenata,

–
materijalno-tehničko opremanje,

–
pripreme za djelovanje u inozemstvu,

–
medijsku potporu.

Plan
aktivnosti provodi ustrojstvena jedinica iz stavka 1. ovoga članka, u suradnji
s drugim ustrojstvenim jedinicama Ministarstva.

Akreditacija

Članak
19.

Za
policijskog službenika ustrojstvena jedinica Ministarstva nadležna za europske
integracije i mirovne operacije osigurava pravodobno provođenje akreditacije za
rad u inozemstvu.

Akreditacijska
dokumentacija (pisana prijava, životopis i drugi zahtijevani dokumenti) prosljeđuje
se nadležnoj službi međunarodne organizacije ili drugog tijela koje provodi
misiju, u pravilu putem Ministarstva vanjskih poslova.

Ugovor

Članak
20.

S
policijskim službenikom se o radu u inozemstvu sklapa ugovor.

Ugovorom
iz stavka 1. ovoga članka utvrđuje se plaća, dodaci na plaću, terenski dodatak,
naknada putnih i drugih troškova i druga materijalna prava, radno vrijeme, korištenje
odmora i drugi oblici odsutnosti s rada, disciplinska odgovornost i odgovornost
za štetu, razlozi za otkaz ugovora te druga prava i obveze policijskog službenika.

Ugovor
se sklapa na određeno vrijeme koje, ovisno o pravilima pojedine misije, ne
smije biti kraće od šest, niti, u pravilu, duže od dvanaest mjeseci.

Radi
interesa Ministarstva, i uz suglasnost policijskog službenika, rok važenja
ugovora može se produžiti za najviše šest mjeseci.

Polica osiguranja

Članak
21.

Za
policijske službenike Ministarstvo zaključuje policu osiguranja od nezgode
(nesretnog slučaja) za vrijeme trajanja rada u inozemstvu.

Polica
osiguranja iz stavka 1. ovoga članka obuhvaća: smrt kao posljedicu nezgode,
potpunu ili djelomičnu invalidnost, naknadu za dane spriječenosti obavljanja
rada (dane bolovanja) te naknadu za dane provedene u bolnici, na liječenju i
rehabilitaciji.

Zdravstvena zaštita

Članak
22.

Za
policijske službenike Ministarstvo osigurava zdravstvenu zaštitu za rad u
inozemstvu, i to:

– liječnički
pregled i zdravstvenu obradu tijekom boravka i izravno nakon povratka iz
inozemstva te za vrijeme korištenja godišnjeg odmora i dopusta u Republici
Hrvatskoj te, prema potrebi,

– liječnički
pregled, zdravstvenu obradu i liječenje vezano uz rad u inozemstvu, do izlječenja.

Osim
osnovnog zdravstvenoga osiguranja u skladu sa Zakonom o zdravstvenoj zaštiti,
za policijske službenike upućene na rad u inozemstvo može se ugovoriti i
dopunska inozemna zdravstvena zaštita.

Dokumenti

Članak
23.

Policijskom
službeniku se, u skladu s pravilima misije, za nesmetan rad u inozemstvu i službena
putovanja osigurava službena ili diplomatska putovnica, ovisno o pravilima
misije i vrsti zadaća koje će obavljati te viza, kao i drugi potrebni
dokumenti.

Po
povratku s rada u inozemstvu, policijski službenik putnu ispravu iz stavka 1.
ovoga članka predaje rukovoditelju ustrojstvene jedinice Ministarstva nadležne
za europske integracije i mirovne operacije.

Materijalno-tehničko
opremanje

Članak
24.

Policijski
službenik oprema se materijalno-tehničkim sredstvima u skladu s uputama
pojedine misije.

Policijskom
službeniku ili kontingentu policijskih službenika u pojedinoj misiji ministar
može dati na uporabu službeno vozilo za vrijeme njihova rada u inozemstvu,
sukladno propisu kojim se uređuje način uporabe službenih vozila Ministarstva.

Pripreme

Članak
25.

Za
kandidate izabrane za rad u inozemstvu može se organizirati:

–
seminar engleskog ili drugoga zahtijevanog stranog jezika,

–
osposobljavanje u policijskim upravama, Ministarstvu, a po potrebi i u drugim
državnim tijelima i organizacijama,

–
pripremni seminar.

Pripremni
seminar provodi ustrojstvena jedinica Ministarstva nadležna za europske
integracije i mirovne operacije neposredno prije odlaska policijskog službenika
na rad u inozemstvo i obuhvaća poglavito:

–
upoznavanje sa značajem i ciljevima misije u koju su upućeni,

–
upoznavanje s operativnim planom, ovlaštenjima, mandatom i zadaćama misije,

–
informacije o državi u koju se upućuju,

–
ocjenu sigurnosnih prilika u misiji i državi u kojoj se provodi misija,

–
osnove diplomatskog protokola i pravila ponašanja u državi u kojoj se provodi
misija,

–
tehnike rada u misiji,

– način
komuniciranja s matičnom državom i ustrojstvenom jedinicom Ministarstva nadležnom
za europske integracije i mi­rov­­ne operacije.

Medijska potpora

Članak
26.

Ustrojstvena
jedinica Ministarstva nadležna za europske integracije i mirovne operacije
osigurava pravodobno izvješćivanje javnosti, putem ustrojstvene jedinice
Ministarstva nadležne za odnose s javnošću, o svakom pojedinom upućivanju
policijskih službenika na rad u inozemstvo i njihovom povratku iz inozemstva,
provedbi osposobljavanja grupe policijskih službenika za rad u inozemstvu te o
njihovim zadaćama, radu i drugim aktivnostima u inozemstvu.

IV.
PRAVA I OBVEZE

Plaća i
druga materijalna prava

Članak
27.

Policijski
službenik za vrijeme rada u inozemstvu ima pravo na plaću i dodatke na plaću te
pravo na terenski dodatak i druge naknade sukladno propisima o državnim službenicima
i namješte­ni­cima.

Iznos
materijalnih prava iz stavka 1. ovoga članka utvrđuje se u visini koju određuje
Vlada Republike Hrvatske.

Naknada
troškova uporabe sredstava za komunikaciju

Članak
28.

Policijskom
službeniku na radu u inozemstvu osigurat će se uporaba telefona, interneta,
telefaksa i drugih oblika elektroničke pošte.

Policijski
službenik na radu u inozemstvu ima pravo na naknadu troškova uporabe sredstava
za komunikaciju radi potreba službe.

Radno vrijeme

Članak 29.

Radno vrijeme policijskog službenika na radu u
inozemstvu raspoređuje se ovisno o opsegu i zahtjevima poslova određenih
konkretnim mandatom pojedine misije.

Radno vrijeme ne mora biti raspoređeno sukladno
dnevnom, tjednom, mjesečnom ili godišnjem prosjeku sati rada utvrđenom
propisima koji su na snazi u Republici Hrvatskoj.

Raspored radnog vremena određuje voditelj misije ili
ustrojstvene jedinice u inozemstvu u koju je policijski službenik upućen na
rad.

Po povratku u Republiku Hrvatsku policijski službenik
za ostvarene sate rada u inozemstvu ne može koristiti slobodne dane, niti će mu
se isplatiti dodaci ili naknade za rad u manje povoljnom radnom vremenu.

Odmor

Članak 30.

Policijski službenik na radu u inozemstvu ima pravo
na toli­ko dana plaćenog odmora na mjesec, koliko mu pripada prema pravilima
misije.

Odmor iz stavka 1. ovoga članka policijski službenik
koristi za vrijeme rada u inozemstvu.

Ukoliko policijskom službeniku
prema pravilima misije ne pripada plaćeni odmor, ili ga nije u mogućnosti
iskoristiti, policijski službenik ima pravo na dva dana plaćenog odmora za
svaki mjesec rada u inozemstvu.

Odmor iz stavka 3. ovoga članka
policijski službenik koristi po povratku u Republiku Hrvatsku.

Odmor iz stavka 1.– 4. ovoga članka ne utječe na dužinu
godišnjeg odmora utvrđenu propisima koji su na snazi u Republici Hrvatskoj.

Godišnji odmor koji zbog rada u inozemstvu nije korišten
u kalendarskoj godini u kojoj je stečen, policijski službenik ima pravo
iskoristiti do 30. lipnja iduće godine.

Odsutnost s rada

Članak
31.

Policijski
službenik dužan je svaku odsutnost s rada prethodno javiti voditelju
kontingenta ili osobi koja ga zamjenjuje.

Voditelj
kontingenta vodi evidenciju odsutnosti policijskih službenika.

Prilikom
svakog dolaska u Republiku Hrvatsku policijski službenik dužan se javiti
ustrojstvenoj jedinici Ministarstva nadležnoj za europske integracije i mirovne
operacije.

Disciplinska odgovornost i odgovornost za štetu

Članak
32.

Policijski
službenici na radu u inozemstvu podliježu disciplinskoj odgovornosti i
odgovornosti za štetu sukladno propisima koji su na snazi u Republici
Hrvatskoj.

Zamjena policijskog službenika

Članak
33.

U slučaju
da policijskom službeniku prestane rad u inozemstvu prije ugovorenog roka, moguće
je pokrenuti postupak njegove zamjene iz reda kandidata s liste iz članka 12.
ovoga Pravilnika.

V. VOĐENJE KONTINGENTA

Članak
34.

Voditelj
kontingenta:

– vodi
i predstavlja kontingent za vrijeme rada u inozemstvu te koordinira rad
policijskih službenika u pojedinoj misiji,

– održava
komunikaciju s ustrojstvenom jedinicom Ministarstva nadležnom za europske
integracije i mirovne operacije te vodstvom misije,

– skrbi o redu i disciplini policijskih službenika,

– vodi financijsko i materijalno poslovanje
kontingenta,

– usklađuje i određuje uporabu i održavanje službenih
vozila,

– daje poticaje i preporuke za raspoređivanje
policajaca u okviru misije,

– vodi postupak sklapanja i produženja ugovora o radu
policijskog službenika u misiji,

– izvješćuje o disciplinskim i drugim povredama
policijskih službenika,

– vodi postupak prestanka rada policijskog službenika
u inozemstvu prije isteka ugovorenog roka i njegovog upućivanja u Republiku
Hrvatsku,

– daje prijedloge za promaknuće i dodjelu nagrada i
priznanja policijskom službeniku na radu u inozemstvu,

– koordinira aktivnosti prilikom službenih posjeta
delegacija iz Republike Hrvatske u stranoj državi ili misiji,

– provodi druge zadatke, potrebne za uspješan rad u
inozemstvu.

Voditelju kontingenta za obavljanje poslova iz stavka
1. ovoga članka pripada poseban dodatak na plaću koji se utvrđuje sukladno
odredbi članka 27. ovoga Pravilnika.

Voditelj kontingenta ima zamjenika kojeg imenuje iz
reda poli­cijskih službenika u kontingentu a koji ga zamjenjuje za vrije­me
njegove odsutnosti.

Zamjeniku voditelja kontingenta pripada poseban
dodatak na plaću samo za vrijeme stvarnog obavljanja poslova vođenja radi
odsutnosti voditelja.

VI.
NADZOR

Članak
35.

Nadzor
nad radom policijskih službenika upućenih na rad u inozemstvo provodi
ustrojstvena jedinica Ministarstva nadležna za europske integracije i mirovne
operacije.

U provedbi nadzora ustrojstvena jedinica Ministarstva
nadležna za europske integracije i mirovne operacije koordinira i usmjerava
policijske službenike na radu u inozemstvu te im osigurava informacijsku, tehničku
i administrativnu potporu, i to:

– potiče i daje prijedloge za unaprjeđenje rada
policijskih službenika koji se upućuju na rad u inozemstvo, inicira i
organizira održavanje sastanaka i konzultacija o pitanjima od interesa za rad u
inozemstvu,

– predlaže stručno osposobljavanje i usavršavanje te
osigurava građu za pripremu programa osposobljavanja i usavršavanja,

– osigurava materijalno-tehničku opskrbu i brine za
zamjenu dotrajale ili uništene opreme u suradnji s ustrojstvenom jedinicom
Ministarstva nadležnom za tehniku,

– održava komunikaciju s policijskim službenicima u
inozemstvu,

– osigurava administrativnu potporu (brine o
pravodobnom zaključivanju ugovora, provođenju akreditacije, zaključivanju po­li­ce
osiguranja, pravu na akontaciju, obračunu naknada i sl.),

– koordinira razmjenu operativnih podataka s drugim
ustrojstvenim jedinicama Ministarstva i drugim tijelima državne uprave i
organizacijama te osigurava potporu operativnom dijelu policijskih službenika u
inozemstvu,

– priprema sigurnosne preporuke za život i rad na
području djelovanja te pomaže prilikom eventualne evakuacije s kriznih područja,

– obavlja druge mjere i radnje u svrhu osiguranja
kvalitetnog i stručnog djelovanja hrvatske policije u inozemstvu.

Članak 36.

Nadzor rada policijskih službenika za vrijeme
obavljanja službe u inozemstvu obavlja se sukladno zakonu i drugim propisima te
pravilima Ministarstva o obavljanju nadzora nad radom policijskih službenika.

Ako se u obavljanju nadzora utvrdi da postoje određene
nezakonitosti ili nepravilnosti u radu, poduzet će se mjere u svrhu otklanjanja
nezakonitosti, odnosno nepravilnosti, a osobito:

– davanje uputa kako se navedeni poslovi obavljaju,

– zahtijevanje izvješća i drugih obavijesti o
obavljanju pojedinih poslova,

– predlaganje pokretanja postupka za utvrđivanje
odgovornosti,

– poduzimanje drugih propisanih mjera.

Nadzor
se obavlja uz prethodnu najavu vodstvu misije.

VII.
IZVJEŠĆIVANJE I KOMUNICIRANJE

Članak
37.

Policijski
službenik:

– podnosi redovno mjesečno pisano izvješće o svom
radu i stanju na području rada u državi upućivanja i misiji,

– odmah usmeno izvješćuje o svim značajnijim
sigurnosnim događanjima i vlastitim aktivnostima, o čemu naknadno sastavlja
pisano izvješće.

Policijski
službenik izvješćuje voditelja kontingenta, a na izričit zahtjev nadležnog
rukovoditelja neposredno usmeno ili pisano izvješćuje i ustrojstvenu jedinicu
Ministarstva nadležnu za europske integracije i mirovne operacije.

Policijski
službenik u žurnim operativnim i neoperativnim slu­čajevima izvan redovnoga
radnog vremena komunicira putem operativno-komunikacijskog centra Ministarstva.

Članak
38.

Voditelj
kontingenta:

–
podnosi redovno mjesečno pisano izvješće o svom radu, radu, stanju i odnosima u
kontingentu te radu i stanju na području rada u državi upućivanja i misiji,

– odmah
usmeno izvješćuje o svim značajnijim sigurnosnim događanjima i vlastitim
aktivnostima, o čemu naknadno sastavlja pisano izvješće.

Voditelj
kontingenta izvješćuje ustrojstvenu jedinicu Ministarstva nadležnu za europske
integracije i mirovne operacije ko­ja, u slučaju potrebe, skrbi o distribuciji
izvješća drugim korisnicima.

Članak
39.

Slanje
službenih izvješća i informacija te neposredno službeno komuniciranje s
ustrojstvenim jedinicama Ministarstva dopušteno je samo uz znanje voditelja
kontingenta.

Službena
komunikacija u misiji obavlja se u skladu s pravilima određenim za konkretnu
misiju.

VIII.
PRESTANAK RADA U INOZEMSTVU

Otkaz
ugovora

Članak
40.

Policijskom
službeniku rad u inozemstvu prestaje:

–
istekom ugovorenog roka,

–
otkazom ugovora,

–
sporazumom.

Ministarstvo
može policijskom službeniku otkazati ugovor o radu u inozemstvu bez otkaznog
roka te mu prije isteka ugovorenog roka prekinuti rad u inozemstvu:

– ako
organizator rada u inozemstvu, međunarodna organizacija ili država upućivanja
traži opoziv,

– ako
mu prestane radni odnos,

– zbog
zdravstvenih razloga,

– zbog
povrede radne discipline.

Povratak

Članak
41.

Policijski
službenik u roku od mjesec dana nakon povratka iz misije obavlja zaključne
aktivnosti, i to:

–
podnosi zaključno pisano izvješće o svom radu u misiji, radne ocjene te druge
dokumente koje su o njegovom radu sačinili vodstvo i druga nadležna tijela
misije,

–
obavlja završni obračun primljenih novčanih sredstava,

– vraća
odoru, materijalno-tehnička sredstva i opremu za rad u misiji,

–
obavlja zdravstveni pregled i razgovor s psihologom,

–
obavlja druge aktivnosti po nalogu nadležnog rukovoditelja.

Raspored

Članak
42.

Po
povratku iz misije policijski službenik se raspoređuje na isto radno mjesto u
ustrojstvenoj jedinici iz koje je upućen na rad u inozemstvo.

Radi
potreba službe, na radno mjesto policijskog službenika upućenog na rad u
inozemstvo može se privremeno rasporediti drugi policijski službenik.

Privremeni
raspored iz stavka 2. ovoga članka može trajati do povratka policijskog službenika
iz misije, a najduže godinu dana.

Ponovno
kandidiranje

Članak
43.

Policijski
službenik može se ponovno kandidirati za rad u inozemstvu tek po isteku dvije
godine od dana povratka s rada u inozemstvu.

Policijski
službenik koji se ponovno kandidirao za rad u inozemstvu mora ispunjavati iste
propisane uvjete kao i policijski službenik koji se za kandidata prijavljuje
prvi puta.

Spremnost za upućivanje

Članak
44.

S
policijskim službenikom može se nakon njegova povratka zaključiti ugovor o
dobrovoljnoj spremnosti za trenutno upući­va­nje na rad u inozemstvo.

Članak 45.

Podaci
o izboru i upućivanju kandidata na rad u inozemstvo, povratku policijskog službenika
iz misije te drugi podaci relevantni za njegov radnopravni status, kao i
pripadajuća dokumentacija, dostavljaju se bez odgode Odjelu kadrovskih poslova
Ministarstva i unose u osobni očevidnik.

IX. ZAKLJUČNE ODREDBE

Članak
46.

Troškove
upućivanja policijskog službenika na rad u inozemstvo snosi Ministarstvo.

Ukoliko
policijski službenici u misiji predstavljaju i drugo tijelo državne uprave, troškove
iz stavka 1. ovoga članka zajed­nič­ki snose Ministarstvo i to tijelo državne
uprave.

Visina
sredstava i način financiranja zajedničkih troškova iz stavka 2. ovoga članka
utvrđuje se sporazumom između Ministarstva i drugog tijela državne uprave.

Članak
47.

Na
policijskog službenika upućenog na rad u inozemstvo primjenjuju se odgovarajući
propisi iz područja rada Ministarstva i državne uprave te radnih odnosa, ako
ovim Pravilnikom nisu posebno propisana njegova prava, dužnosti i obveze.

Članak
48.

Odredbe
ovoga Pravilnika neće se primjenjivati, ako su u suprotnosti s odredbama međunarodnog
ugovora, odnosno općim ili posebnim aktima međunarodne organizacije, koje je
prihvatila Republika Hrvatska.

Članak
49.

Ovaj
Pravilnik stupa na snagu osmoga dana od dana objave u »Narodnim novinama«.

Broj:
511-01-52-49234/04.
Zagreb, 13. prosinca 2004.

Ministar
**Marijan Mlinarić, dr. med**., v. r.

Pravilnik, NN 179/2004-3100